## El Museu de Belles Arts de Castelló clausura l’exposició fotogràfica d’Eugenio Recuenco

*** La mostra conclou amb prop de 4.000 visites durant els mesos d’estiu
* L’exposició ‘La plenitud en l’origen 365º’ es pot visitar fins al diumenge, 15 de setembre**

La Conselleria d’Educació, Cultura, Universitats i Ocupació clausura el diumenge, 15 de setembre, l’exposició ‘La plenitud en l’origen 365º’ d’Eugenio Recuenco, organitzada per l’Institut Valencià de Cultura en el Museu de Belles Arts de Castelló.

Esta mostra ha captat l’interés dels castellonencs des de la seua inauguració i ha rebut prop de 4.000 visites. La instal·lació, situada en la sala d’exposicions temporals del Belles Arts de Castelló, crea un atractiu espai avantguardista format per estètiques imatges.

La proposta de l’artista és un viatge fotogràﬁc a través d’assumptes mundials, que traslladen l’espectador des de l’art de l’Edat Mitjana fins a l’actualitat de les xarxes socials, així com assumptes d’interés internacional.

Recuenco reimagina estes qüestions en xicotets microcosmos i amb això aconseguix crear una atmosfera que s’expandix per la sala expositiva. L’atractiva instal·lació ha sorprés els visitants que han valorat positivament el muntatge de la mostra.

Eugenio Recuenco és un reconegut fotògraf i artista *crossover* la trajectòria del qual conjumina publicitat, moda, escenografia i art. Al llarg de més de vint-i-cinc anys de labor professional, ha cultivat una diversitat de gèneres relacionats amb la imatge.

La mostra es pot visitar amb entrada lliure fins al 15 de setembre. L’horari d’obertura del Museu és de dimarts a dissabte de 10:00 a 14:00 hores i de 16:00 a 20:00 hores. Els diumenges i festius l’horari és de 10:00 a 14:00 hores.

Fecha: 11/09/2024